ÚRAD VLÁDY SLOVENSKEJ REPUBLIKY
                sekcia vládnej legislatívy

								            Na rokovanie vlády SR									  Dňa 23. mája  2001
									  K mat. č. 3265/2001
								              K bodu č.: 1

Nové znenie

S T A N O V I S K O

k návrhu zákona o patentoch, dodatkových ochranných osvedčeniach a o zmene a doplnení niektorých zákonov (patentový zákon)  

I 
     Návrh zákona o patentoch, dodatkových ochranných osvedčeniach a o zmene a doplnení niektorých zákonov (patentový zákon)  predkladá predsedníčka Úradu priemyselného vlastníctva Slovenskej republiky D. Kyliánová na základe Plánu legislatívnych úloh vlády SR na rok 2001. Predložený návrh patrí medzi prioritné legislatívne úlohy.

II

      Účelom predloženého návrhu zákona je vytvoriť porovnateľné právne prostredie v oblasti patentovej ochrany s legislatívou Európskej únie, čím bude splnený zároveň aj záväzok Slovenskej republiky voči Európskej patentovej organizácii, ako predpoklad pre vstup do uvedeného nadnárodného patentového systému.

     Návrh zákona prispieva k posilneniu právneho postavenia majiteľov patentových práv tým, že detailnejším rozpracovaním procesných ustanovení zvyšuje mieru právnej istoty účastníkov konania, ako aj vykonateľnosť práv, či už súdnou cestou alebo prostredníctvom Úradu priemyselného vlastníctva Slovenskej republiky.

     Predložený návrh zosúlaďuje patentové právo s Európskou patentovou dohodou a akceptuje  návrhy Európskej únie týkajúce sa stretu ochranných známok a problematiky dodatkových ochranných certifikátov, čo je hlavnou podmienkou uzatvorenia kapitoly 5 – Právo obchodných spoločností na Prístupovej konferencii v júni 2001.
III

     Legislatívna rada vlády Slovenskej republiky prerokovala predmetný návrh zákona na svojich zasadnutiach v  dňoch 10. apríla a 22. mája 2001. Počas rokovania dňa 10. apríla 2001 bolo k predloženému návrhu uplatnených 73  vecných, ale najmä legislatívnotechnických pripomienok zameraných predovšetkým na úpravu ustanovení hmotnoprávneho alebo procesnoprávneho charakteru, týkajúcich sa nositeľov práv a povinností, ktoré majú byť týmto zákonom regulované.

     Legislatívna rada v súvislosti s implementáciou únijnej legislatívy, ako  predpokladu pre vstup Slovenskej republiky do Európskej patentovej organizácie, odporučila predkladateľovi upraviť návrh tak, aby najmä v oblasti konania a posudzovania doteraz neskončených prihlášok v novej právnej úprave nevykazoval znaky zakázanej retroaktivity. Zároveň odporučila precizovať ustanovenia zachovávajúce hmotnoprávne účinky právnych skutočností, ako aj práv a povinností z nich vyplývajúcich, ktoré nastali a vznikli pred účinnosťou novej zákonnej úpravy. Uvedené skutočnosti odporučila konzultovať aj s prezidentom Slovenskej národnej skupiny medzinárodnej organizácie na ochranu priemyselného vlastníctva (AIPPI).

IV

Sekcia vládnej legislatívy Úradu vlády SR konštatuje, že predložené nové znenie návrhu zákona o patentoch, dodatkových ochranných osvedčeniach a o zmene a doplnení niektorých zákonov (patentový zákon) je upravené podľa záverov Legislatívnej rady vlády Slovenskej republiky zo dňa 10. apríla 2001 a následných dodatočných rokovaní, uskutočnených na základe odporučenia legislatívnej rady. Keďže v priebehu rokovania legislatívnej rady dňa 22. mája 2001 (ktorého účelom bolo posúdiť úroveň a rozsah zapracovania pripomienok) boli uplatnené ešte ďalšie pripomienky, odporúčame vláde nové znenie predmetného návrhu zákona  s c h v á l i ť  s tým, že v predloženom texte je potrebné“ vykonať ešte tieto úpravy:
 
V § 5 ods. 3  
	Slovné spojenie „v zmysle“ nahradiť slovom „podľa“.

V § 12 ods. 4 
V poslednej vete za označením „(§57)“ čiarku nahradiť bodkočiarkou.

V § 14 
	Nadpis nad označením § 14  presunúť pod označenie paragrafu.	
	
V § 15
	V nadpise vypustiť slová „priameho a nepriameho“, a na konci doplniť slovo „vynálezu“.

V § 16
	V odseku 3 vypustiť slovo „akéhokoľvek“.
	V odseku 4 za slovom „podnikania“ doplniť odkaz na príslušné ustanovenie Obchodného zákonníka. 

V § 20 ods. 3
	Slová „v rámci vlastného podniku“ nahradiť slovami „s výnimkou poskytnutia práva využívania vynálezu tretej osobe“.

V § 39 ods. 3
	Na začiatku vety za slovom „Po“ doplniť slovo „nadobudnutí“.

V § 44 ods. 4
	Čiarku za slovom „patent“ je potrebné vypustiť.

V § 48 ods. 5, § 49 ods. 5 a § 50 ods. 5
	Upresniť text súvisiaci s povinnosťou zaplatenia správneho poplatku odkazom na spoločné ustanovenia (§ 79), v ktorých je potrebné doplniť ustanovenie o vzťahu tohto zákona k zákonu o správnych poplatkoch.

V § 59
	Pri úprave režimu ochrany utajovaných skutočností bude potrebné vychá- dzať z ustanovení zákona o ochrane utajovaných skutočnostiach a jeho príloh, ktorý je v súčasnosti prerokúvaný Národnou radou Slovenskej republiky. Podstatou úpravy sú prípady že
a)	prihlasovateľ vie, že prihláška obsahuje utajovanú skutočnosť a preto je povinný požiadať o utajenie prihlášky,
b)	podľa okolností má vedieť že prihláška obsahuje utajovanú skutočnosť, takže postup bude rovnaký, ako v písm. a) alebo
c)	nevie ani nemusí vedieť , že prihláška obsahuje utajovanú skutočnosť a v takom prípade  rozhodne úrad sám.
Takáto úprava však bude reálna až po ukončení legislatívneho procesu zákona o ochrane utajovaných skutočností.

V  ods. 1	Z textu vypustiť slová „alebo skutočnosť významnú pre zabezpečenie obranyschopnosti Slovenskej republiky“ a slovo „výslovne“.
V ods. 7    Za slovami „osobitného predpisu22)“ ďalší text vypustiť.  

V § 68 
	Namiesto legislatívnej skratky „výrobok“ zaviesť legislatívnu skratku „liečivo“. Následne upraviť text ustanovení, v ktorých sa tento pojem vyskytuje.

V § 76 písm. d)
	Namiesto odkazov 23)24) zaradiť jeden odkaz, v ktorom budú obsiahnuté
dotknuté právne predpisy.

V šiestej časti
	V nadpise slovo „zrušujúce“ nahradiť slovom „zrušovacie“.

V § 79
	Nadpis upraviť do množného čísla.
	Za odsek 8 vložiť nový odsek 9 v tomto znení:
	„(9) Za úkony podľa tohto zákona a za udržiavanie platnosti patentu, európskeho patentu a osvedčenia sa platia správne poplatky podľa osobitného predpisuX/.“
	Doterajší odsek 9 označiť ako odsek 10.
	V tejto súvislosti je potrebné zo strany predkladateľa iniciovať novelu zákona o súdnych poplatkoch, v ktorej budú úkony podľa tohto zákona doplnené.

V § 80
	Nadpis upraviť do množného čísla.

V § 86
	V napise slovo „zrušujúce“ nahradiť slovom „zrušovacie“.
	V bode l ukončiť text za slovami „ zákona č. 185/1994 Z.z.“. Ďalší text označiť ako bod 2 s tým, že slová „v rozsahu upravujúcom právne vzťahy a konanie týkajúce sa vynálezov, patentov a autorských osvedčení“ budú zaradené až na koniec textu. 
	Doterajší bod 2 označiť ako bod 3.

Bratislava 22. mája 2001
Vypracoval: V. Boroviak

                                                                                            Štefan  G r m a n
                                                                                             generálny riaditeľ
	                                                                              sekcie vládnej legislatívy